Þingræður haldnar á Alþingi Íslendinga

Jóhann Jósefsson Jeg vildi mælast til þess, að þetta mál væri tekið af dagskrá til næsta fundar, vegna þess, að jeg hefi heyrt, að það gæti verið dálítið vafamál með 3. liðinn, hvort rjett væri að samþykkja hann; en þar sem þessu hefir, mjer vitanlega, ekki verið hreyft fyr en nú, hefi jeg ekki átt kost á að koma með athugasemd um það.

Forseti (HSteins): Jeg vil beina því til hv. nefndar, sem hefir haft þetta mál til meðferðar, hvort hún fyrir sitt leyti sjái ástæðu til þess að taka málið af dagskrá.

Jóhannes Jóhannesson Nefndin hefir athugað þetta mál allvandlega og skrifað nefndarálit um það. Ennfremur hefir málið verið rætt við tvær umr., svo að það er hv.þm. sjálfum að kenna, ef þeir hafa ekki tekið eftir því, sem þar fór fram.

Sigurður Eggerz Jeg greiddi atkvæði á móti þessum 3. lið síðast. Mjer finst tilmæli hv.þm. Vestm. (JJós), um að málið verði tekið af dagskrá, sanngjörn og vildi mælast til þess við hæstv. forseta, að þau yrðu tekin til greina. Að því er snertir 1. og 2. liðinn, þá hefir hæstv. stjórn athugað þá, og treysti jeg þeirri athugun til þess að greiða atkvæði með þeim. Aftur á móti hefir hún ekki athugað 3. liðinn, og er því meiri ástæða til að taka beiðni hv.þm. (JJós) til greina, einkum þar sem það er ákaflega þýðingarmikið atriði, að veita útlendingum ríkisborgararjett, og verður að athugast vandlega.

Jónas Jónsson Jeg hefi ástæðu til að halda, að það væri ekki óviðeigandi að verða við ósk háttv.þm. Vestm. (JJós) í þessu máli, sjerstaklega þar sem fyrir þinginu liggja ráðstafanir í þá átt að gera útlendingum ekki eins auðvelt og verið hefir að reka hjer atvinnu. Mjer er persónulega kunnugt um það, að menn, sem kunnugir eru þar nyrðra, álíta, að það geti stafað nokkur hætta af því, ef þessi liður verður samþyktur óbreyttur, því að þar sje verið að vinna á móti þeirri hugsun, sem vakir fyrir Alþingi, að Íslendingar fái sem mest að njóta gæða landsins.

Frsm. (Eggert Pálsson) Mjer þykja allundarleg mótmæli þau, er nú koma fram gegn frv., og þykir mjer þau koma nokkuð eftir dúk og disk. Málið hefir verið hjer tvisvar til umræðu, og gefið eftir hætti allgreinilegt nál. um það, og einmitt í nál. gerð grein fyrir því, hvers vegna þriðji liðurinn kom fyrst inn við meðferð málsins í hv.Nd. Við framsögu hjer skýrði jeg frá því, að eftir því, sem fyrir lægi í skjölunum, væri ekki annað að sjá en að stjórnin hefði haft það eitt til afsökunar því eða ástæðu, að 3. liðurinn var ekki tekinn strax í byrjun með, að það vantaði vottorð frá sveitarstjórn og lögreglustjóra. En áður en málið fór úr hv.Nd. lágu þessi vottorð fyrir, og var þá lokið því, sem hæstv. stjórn þótti á vanta, til þess að ríkisborgararjett mætti veita þessum umrædda manni. Hv. Nd. hefir látið þetta nægja og samþykt, að þessum manni væri bætt við. Skil jeg því ekki, hvers vegna þessi alda rís nú upp við 3. umr. málsins, þegar öll skjöl liggja fyrir. Það er eins og menn hafi ekkert tekið eftir, hvað var verið að gera við 2. umr.

Sigurður Eggerz Jeg greiddi atkvæði á móti þessum lið, þegar málið var hjer til umræðu síðast; en þar sem jeg er sannfærður um það, að hv.þm. Vestm. (JJós) muni ekki hafa beðið um þennan frest, nema því aðeins að vera viss um, að hjer væri eitthvað athugavert, finst mjer, að hv. deild geti ekki neitað að verða við þessum tilmælum, og satt að segja á jeg erfitt með að skilja það kapp, sem lagt er á það, að málið verði ekki tekið út af dagskrá.

Jóhann Jósefsson Jeg get svarað háttv.frsm.allshn. (EP) því við hans ræðu, að málið getur haldið áfram að upplýsast á meðan það er óafgreitt, og jafnvel á milli 2. og 3. umr., og það er einmitt svo um þetta atriði, að mjer var bent á það af skilríkum manni, að það kynnu að vera talsverðir annmarkar á þessari veitingu; og það er í því skyni að komast að því sanna, að jeg hefi beðið um, að málið yrði tekið út af dagskrá í dag.

Jóhannes Jóhannesson Nefndin er í sjálfu sjer ekkert á móti því, að málið verði tekið út af dagskrá að þessu sinni, því að það er enn nægur tími til að afgreiða það. Það eitt er athugavert, þegar svo mjög er liðið á þingtímann, að vera að tefja tímann með frestun á afgreiðslu mála, sem svo hann að reynast alveg ónauðsynleg.

Forseti (HSteins): Þar sem jeg býst við, að hv.þm. Vestm. (JJós) hugsi sjer að koma með brtt., ef málið verður tekið af dagskrá í dag, þykir mjer rjett að meina hv.þm. það ekki, heldur verða við ósk hans. En jeg skal geta þess, að málið verður aftur tekið á dagskrá nú fyrri hluta næstu viku.

Flm. (Jónas Jónsson) Jeg hafði að vísu í huga þann möguleika að auka nokkuð við þessa till., heldur en að hafa hana óbreytta, en við nánari athugun hefi jeg ekki sjeð ástæðu til þess, þar sem það er nú upplýst, að framkvæmdir munu verða háðar auknum skipakosti við strandvarnirnar á næstu árum. Ef stjórninni tekst að láta strandvarnarskipin mæla þessa leið, þá þykist jeg vita, að málinu sje vel borgið. En jeg vil taka það fram, að á engum stað á landinu er þörfin eins brýn og við Barðastrandarsýslu.